Gradsko vijeće Grada Siska na temelju članka 104. stavak 1. Zakona o komunalnom gospodarstvu („Narodne novine“ broj,68/18 i 110/18) i članka 15. Statuta Grada Siska („Službeni glasnik Sisačko-moslavačke županije“ broj 12/09, 16/10, 9/11, 18/12, 4/13, 6/13-pročišćeni tekst, 14/14, 9/15, 10/16, 6/18 i 18/18-pročišćeni tekst) na sjednici održanoj \_\_\_\_\_\_\_\_\_\_\_ 2019. godine, donijelo je

**ODLUKU O KOMUNALNOM REDU**

**I. OPĆE ODREDBE**

Članak 1.

 Ovom se Odlukom propisuje komunalni red i mjere za njegovo provođenje.

 Komunalni red propisan ovom Odlukom obvezan je za sve pravne i fizičke osobe na području grada Siska, ako zakonom ili drugim propisom nije drugačije određeno.

Članak 2.

 Ovom su odlukom propisane odredbe o:

- uređenja naselja,

- načinu uređenja i korištenja površina javne namjene i zemljišta u vlasništvu Grada Siska (u daljnjem

 tekstu: Grad) za gospodarske i druge svrhe,

- uvjetima korištenja javnih parkirališta, nerazvrstanih cesta i drugih površina javne namjene za

 pariranje vozila,

- održavanju čistoće i čuvanju površina javne namjene,

- prikupljanju, odvozu i postupanju sa prikupljenim komunalnim otpadom,

- uklanjanju snijega i leda,

- uklanjanju protupravno postavljenih predmeta,

- mjerama za provođenje komunalnog reda,

- kaznama za učinjene prekršaje.

Članak 3.

 Pod površinom javne namjene iz članka 2. stavka 1. podstavka 2. ove Odluke smatra se svaka površina čije je korištenje namijenjeno svima i pod jednakim uvjetima.

 Pod površinama iz stavka 1. ovog članka, u smislu ove Odluke, razumijeva se:

-javne zelene površine: gradski parkovi, dvoredi, živice, cvjetnjaci, travnjaci, gradske šumice, skupine ili pojedinačna stabla, dječja igrališta s pripadajućom opremom kao i drugi oblici vrtnog i parkovnog oblikovanja koji nisu proglašeni zaštićenim dijelovima prirode, javni sportski i rekreacijski prostori, zelene površine uz ceste i ulice ako nisu sastavni dio nerazvrstane ili druge ceste odnosno ulice, javni objekti i slične površine koje su uređene i koriste se kao javne zelene površine,

-javne prometne površine na kojima nije dopušten promet motornim vozilima: trgovi, pločnici, javni prolazi, javne stube, prečaci, šetališta, pješačke i biciklističke staze, pješačke zone, pothodnici, podvožnjaci, nadzvožnjaci, nathodnici, mostovi, tuneli, nogostupi, ako nisu sastavni dio nerazvrstane ili druge ceste,

- nerazvrstane ceste te dijelovi javnih cesta koje prolaze kroz naselje, kada se ti dijelovi cesta ne održavaju kao javne ceste prema posebnom zakonu,

- javna parkirališta, stajališta javnog gradskog prijevoza i slične površine koje se koriste za promet po bilo kojoj osnovi,

-površine unutar područja groblja koje nisu utvrđene kao grobno mjesto sukladno posebnim propisima (pješačke i zelene površine),

-neuređene površine javne namjene čije stavljanje u funkciju je u pripremi ili u tijeku,

-površine na kojima se sukladno zakonu kojim se uređuje komunalno gospodarstvo pružaju usluge obavljanja prometa živežnih namirnica i drugih proizvoda.

 U slučaju spora o tome što se smatra površinom javne namjene, odluku donosi Gradonačelnica Grada (u daljnjem tekstu: Gradonačelnica).

Članak 4.

 Pod zemljištem iz članka 2. stavka 1. podstavka 2. ove Odluke smatra se zemljište unutar i izvan građevinskog područja, koje je izgrađeno ili prostornim planom namijenjeno za građenje građevina i uređenje površina javne namjene, a nalazi se unutar granica grada Siska.

Članak 5.

 Pod predmetima, u smislu ove Odluke, smatraju se pokretne stvari koje se mogu premjestiti s jednog mjesta na drugo, a da im se ne povrijedi bit (supstanca) i predmeti koji nemaju građevinskog dijela ili nisu ugrađeni u podlogu.

Pod predmetima iz stavka 1. ovoga članka, smatraju se naročito:

- reklamni i oglasni predmeti (transparent, reklamna zastava, reklamni naziv, reklamni

 pano, reklamni logo, reklamna tenda, reklamni ormarić, reklamna vitrina, reklamni uređaj, reklamni

 stup, reklamna ograda, reklama na zaštitnoj ogradi gradilišta, reklama na

 zaštitnom platnu građevinske skele, oglasni pano, oglasni stup i oglasni ormarić),

- privremeni objekti (kiosk, montažni objekt, pokretna naprava, ugostiteljska terasa, štand,

 ograda),

- predmeti za prikupljanje otpada, mjerna postaja i javne sanitarije

- objekti i predmeti na stajalištu javnog gradskog prijevoza,

- oprema dječjeg igrališta,

- spomenik, spomen-ploča, skulptura i slični predmeti.

 Vlasnici odnosno korisnici predmeta iz stavka 2. ovoga članka dužni su iste održavati urednima, čistima te u stanju funkcionalne sposobnosti.

**II. UREĐENJE NASELJA**

Članak 6.

 Pod uređenjem naselja, u smislu ove Odluke, razumijeva se:

- uređenje vanjskih dijelova zgrada, okućnica, dvorišta zgrada i ograda u vlasništvu fizičkih ili pravnih

 osoba u dijelu koji je vidljiv sa površina javne namjene,

- određivanje uvjeta za postavljanje tendi, reklama, plakata, spomen-ploča na građevinama i druge urbane

 opreme te klimatizacijskih uređaja, dimovodnih, zajedničkih antenskih sustava i drugih uređaja na

 zgradama koji se prema posebnim propisima grade bez građevinske dozvole i glavnog projekta.

Članak 7.

 Uvjeti i način korištenja i privremenog korištenja površina javne namjene i nekretnina u vlasništvu Grada za postavljanje predmeta iz članka 5. stavka 2. ove Odluke te za postavljanje predmeta, opreme i uređaja iz članka 6. stavka 1. podstavka 2. ove Odluke određeni su općim aktom Grada kojim se uređuje davanje na korištenje javnih površina i drugih nekretnina, privremenih objekata te reklamnih i oglasnih predmeta u vlasništvu Grada.

Članak 8.

 Predmeti iz članka 5. stavka 2. ove Odluke moraju materijalnom obradom i oblikovanjem zadovoljavati kriterije tehničkih i tehnoloških standarda i biti estetski oblikovani te predstavljeni u skladu s izgledom okoline ili zgrade.

 Predmeti iz stavka 1. ovoga članka moraju se održavati čistima, urednima i ispravnima, a dotrajale predmete treba obnoviti, zamijeniti ili ukloniti. Troškove održavanja, čišćenja, zamjene i uklanjanja tih predmeta snosi njihov vlasnik odnosno korisnik.

Članak 9.

 Imena ulica, trgova, parkova i stuba određuje Gradsko vijeće Grada (u daljnjem tekstu: Gradsko vijeće).

 Ime iz stavka 1. ovoga članka mora biti vidljivo označeno pločom.

 Natpisna ploča mora biti postavljena u suglasju s propisom kojim se uređuje način označavanja imena naselja, ulica i trgova.

 Svaka zgrada mora biti obilježena kućnim brojem, kojeg određuje Državna geodetska uprava.

 Natpisne ploče nabavlja Upravni odjela za gospodarstvo i komunalni sustav (u daljnjem tekstu: Odjel), a troškove nabave, postavljanja i održavanja natpisnih ploča snosi Grad.

 Pločicu s brojem zgrade nabavlja, postavlja i održava vlasnik, odnosno suvlasnik stambenog i poslovnog objekta o svome trošku.

 Vlasnik, odnosno suvlasnik stambenog i poslovnog objekta dužan je pločicu s brojem zgrade održavati i čistiti.

Članak 10.

 Vanjski dijelovi zgrade (pročelje, balkon, terasa, lođa, ulazna vrata, prozori, prozorski otvori, žljebovi i drugi vanjski uređaji i oprema) moraju biti uredni i čisti.

 Na pročeljima zgrada, prozorima, balkonima, ogradama i drugim dijelovima zgrade neposredno okrenutim prema ulici ili trgu zabranjeno je postavljati uređaje, vješati ili izlagati rublje, posteljinu, tepihe ili druge predmete.

 Posuda s cvijećem izvan gabarita zgrade mora biti postavljena i osigurana na način da se spriječi pad posude te izlijevanje vode na prolaznike kod zalijevanja cvijeća.

 Uređaji za klimatizaciju postavljeni na vanjski dio građevine, moraju biti tako ugrađeni da se kondenzat ne ispušta na javnu površinu, ne pada po vanjskim zidovima, uređajima i prostoru oko zgrada.

 Antene za prijam zemaljskih i satelitskih programa, rashladni i solarni uređaji, dijelovi alarmnog sustava i slični uređaji iznimno se postavljaju na zgrade na način da su vidljivi s javne površine i samo ako ne postoje tehničke pretpostavke za drugačije rješenje.

 Vanjski uređaji i oprema izvan gabarita zgrade moraju biti postavljeni tako da ne ometaju pješački promet i smanjuju preglednost u cestovnom prometu.

Članak 11.

 Po vanjskim dijelovima zgrada zabranjeno je šarati, crtati ili ih na drugi način prljati ili nagrđivati.

Članak 12.

 Vlasnik i korisnik stambene zgrade, poslovnog prostora i građevinskog zemljišta, dužan je održavati okućnicu odnosno okoliš zgrade, uključujući i ogradu prema površini javne namjene, koja ne smije ometati korištenje javno prometne površine.

 Okućnica odnosno okoliš iz stavka 1. ovoga članka mora biti uređena.

 Ograda iz stavka 1. ovog članka uz površinu javne namjene ne smije biti izvedena od bodljikave žice ili šiljaka.

 Na nekretninama koje su vidljive s površine javne namjene nije dozvoljeno uskladištenje niti odlaganje građevinskog i drugog krupnog otpada te raznog materijala (drva za ogrjev, ugljen, otpadno drvo, željezo, lim i slično).

 Vlasnik odnosno korisnik nekretnine iz stavka 1. ovoga članka, dužan je podrezivati zelenilo zasađeno u dvorištu koje svojim granama prelazi na javno prometnu površinu tako da omogući nesmetan prolaz pješaka i vozila, preglednost prometne signalizacije i javne rasvjete.

Članak 13.

 Vlasnici, odnosno korisnici građevina koje imaju svojstvo kulturnog dobra ili se nalaze na području zaštićene kulturno-povijesne cjeline ili zaštićenog dijela prirode (u nastavku teksta: kulturno dobro i zaštićeni dio prirode) dužni su za sve zahvate na vanjskim dijelovima građevina, ishoditi rješenje Ministarstva kulture, Konzervatorskog odjela u Sisku.

 Zabranjeno je bilo kakvo izvođenje zahvata na vanjskim dijelovima građevina iz stavka 1. ovoga članka bez rješenja ili suprotno rješenju, oštećivanje građevina, ispisivanje poruka, grafita, obavijesti, crtanje i šaranje, djelomično ličenje pročelja bojama koje se ne uklapaju u cjelovitu sliku pročelja, izvođenje instalacija i postavljanje uređaja na ulična pročelja građevina.

Članak 14.

 Okućnice idvorišta stambenih i poslovnih zgrada u dijelu koji je vidljiv površini javne namjene moraju se održavati čistima i urednima.

 Zabranjeno je u dvorištu i oko zgrada držati otpad i dotrajale stvari (automobilske olupine, stare strojeve, daske i slično) koje svojim izgledom i neredom narušavaju uredan izgled naselja.

 Vrtovi, voćnjaci, živice, travnjaci i druge slične površine ispred zgrade mogu se ograditi.

 Travnjaci se moraju održavati na način da trava ne bude viša od 20 centimetara, redovito rezati živicu, uklanjati šikaru, smeće, građevinski otpad, plijeviti grmlje, rezati suhe grane te uklanjati stabla koja ugrožavaju sigurnost ljudi i imovine na javnim površinama.

 Ako se dvorište ne održava urednim, a posebice dio koji je vidljiv s javne površine, komunalni redar naredit će vlasniku, odnosno korisniku da se uklone uočeni nedostaci.

 Ukoliko vlasnici, odnosno korisnici dvorišta u ostavljenom roku ne postupe sukladno nalogu komunalnog redara, komunalni redari će im izdati obavezni prekršajni nalog i izreći novčanu kaznu, sukladno odredbama ove odluke.

Članak 15.

 Izlozi u poslovnim prostorima na području Grada trebaju biti uredni i čisti, osvijetljeni i primjereno dekorirani.

 Izlog u smislu stavka 1. ovoga članka čini zastakljeni otvor u zidovima zgrade i izložbeni ormarići koji služe javnom izlaganju robe ili koji služe za ugostiteljstvo, banku, agenciju, uredski prostor, obrtničku radnju ili drugu djelatnost.

 Zabranjeno je izlaganje robe izvan izloga odnosno poslovnog prostora (na vrata, prozore, okvire izloga, pročelja zgrada i slično).

 Zabranjeno je lijepiti neprozirne naljepnice na staklo izloga, uništavati izloge, te po njima ispisivati poruke, obavijesti, crtati, šarati ina drugi ih način prljati ili nagrađivati.

Članak 16.

 Ako se ploča sa nazivom tvrtke ili obrta ističe na pročelju zgrade, tvrtka mora biti napisana čitljivo na ploči koja je tehnički i estetski oblikovana i uredna.

Članak 17.

 Zastave, prigodni natpisi ili ukrasi koji se postavljaju na zgradu ili na drugo namjenski za to određeno mjesto moraju biti uredni i čisti te se moraju ukloniti u roku od 24 sata nakon prestanka prigode radi koje su postavljeni.

Članak 18.

 Površine javne namjene moraju imati javnu rasvjetu.

 Javna rasvjeta mora biti izvedena u skladu sa suvremenom svjetlosnom tehnikom, uzimajući u obzir značaj pojedinih dijelova Grada i pojedinih površina javne namjene, prometa i potreba građana.

 Članak 19.

 Pravna ili fizička osoba koja obavlja djelatnost održavanja javne rasvjete dužna je održavati objekte i uređaje javne rasvjete u stanju funkcionalne sposobnosti.

 Članak 20.

 Korištenje uređaja javne rasvjete za postavljanje predmeta čija je svrha isticanje reklamnih poruka moguće je samo na temelju odobrenja nadležnog Upravnog odjela.

Članak 21.

 Oštećivanje rasvjetnih tijela i uređaja javne rasvjete kažnjivo je prema odredbama ove Odluke.

Članak 22.

 Pravne ili fizičke osobe koje obavljaju komunalnu djelatnost kojom se osigurava održavanje komunalne infrastrukture, dužne su održavati u stanju funkcionalne sposobnosti klupe, košarice za otpad, opremu dječjih igrališta, javne satove, stajališta javnog gradskog prijevoza, fontane i druge slične predmete ili objekte koji predstavljaju urbanu opremu.

 Urbanu opremu iz stavka 1. ovoga članka nije dozvoljeno uništavati, oštećivati te po njoj šarati ili je na drugi način prljati ili nagrđivati.

Članak 23.

 Protupožarne hidrante i hidrante za pranje i zalijevanje površina javne namjene vlasnik je dužan održavati u stanju funkcionalne sposobnosti.

Članak 24.

 Stajališta javnog gradskog prijevoza moraju, u pravilu, biti natkrivena i opremljena klupama.

 Stajališta javnog gradskog prijevoza moraju se održavati urednim i ispravnim, a svako oštećenje tog prostora mora biti u najkraćem roku uklonjeno.

 Na stajalištima javnog gradskog prijevoza se obavezno postavljaju košarice za otpad i ističe vozni red.

 Zabranjeno je po stajalištima iz stavka 1. ovog članka ispisivati grafite, uništavati ih ili lijepiti plakate, osim uz suglasnost nadležnog Upravnog odjela.

Članak 25.

 Javna zelena površina mora se redovito održavati, tako da svojim izgledom uljepšava naselje i služi svrsi za koju je namijenjena.

 Pod održavanjem javne zelene površine smatra se posebice:

- obnova biljnog materijala,

- podrezivanje stabala i grmlja,

- okopavanje i pljevenje grmlja i živice,

- košnja trave,

- gnojenje i folijarno prihranjivanje biljnog materijala koje raste u nepovoljnim uvjetima (drvoredi i

 slično),

- uklanjanje otpalog granja, lišća i drugih otpadaka,

- održavanje posuda s ukrasnim biljem u urednom i ispravnom stanju,

- preventivno djelovanje na sprječavanju biljnih bolesti, uništavanje biljnih štetnika te kontinuirano

 provođenje zaštite zelenila,

- održavanje pješačkog puta i naprava na javnoj zelenoj površini (oprema) u urednom stanju (ličenje i

 popravci klupa, posuda, odnosno košarica za otpad i slično),

- postavljanje ploča s upozorenjima za zaštitu javne zelene površine,

- obnavljanje, a po potrebi i rekonstrukcija zapuštene zelene površine,

- skidanje snijega s grana,

- uređenje i privođenje namjeni neuređene javne zelene površine.

Članak 26.

 Uvjeti i način držanja kućnih ljubimaca, način kontrole njihovog razmnožavanja te način postupanja s napuštenim i izgubljenim životinjama propisani su općim aktom Grada kojim se određuju uvjeti i način držanja kućnih ljubimaca te način postupanja s napuštenim i izgubljenim životinjama.

**III. NAČIN UREĐENJA I KORIŠTENJA POVRŠINA JAVNE NAMJENE I ZEMLJIŠTA U VLASNIŠTVU GRADA ZA GOSPODARSKE I DRUGE SVRHE**

Članak 27.

 Predmeti iz članka 5. stavak 2. ove Odluke te predmeti, oprema i uređaji iz članka 6. stavak 1. alineja 2. ove Odluke smiju se postavljati na površinu javne namjene i drugu nekretninu u vlasništvu Grada isključivo na temelju općeg akta Grada kojim se uređuje davanje na korištenje javnih površina i drugih nekretnina, privremenih objekata te reklamnih i oglasnih predmeta u vlasništvu Grada i općeg akta Grad kojim se određuju uvjeti za postavljanje predmeta i privremenih objekata.

 Vlasnici i korisnici predmeta, opreme i uređaja iz prethodnog stavka dužni su ih držati urednima i u ispravnom stanju, te redovito čistiti i održavati njihov okoliš.

Članak 28.

 Na površini javne namjene dozvoljeno je postavljati posude s ukrasnim biljem po odobrenju nadležnog Upravnog odjela.

 Vlasnik je obvezan posudu s ukrasnim biljem održavati, nadopunjavati, obnavljati i čistiti, u protivnom ju je obvezan ukloniti.

Članak 29.

 Na javnoj površini javne namjene osobito je zabranjeno bez rješenja ili suprotno rješenju Odjela:

1. prekapati površinu javne namjene,
2. postavljati parkovnu opremu i opremu dječjih igrališta i slično,
3. sjeći i saditi bilje.

 Troškove sanacije i čišćenja površine javne namjene na kojoj su obavljeni radovi bez rješenja ili suprotno rješenju snosi izvoditelj, odnosno investitor radova.

 Način prekapanja površine javne namjene propisan je općim aktima Grada.

 Izvoditelj, odnosno investitor radova obvezan je površinu javne namjene vratiti u prvobitno stanje. Ako to ne učini, dovođenje površinu javne namjene u prvobitno stanje obavit će Odjel na teret korisnika.

Članak 30.

 Nije dopušteno iskrcavati, smještati i ukrcavati građevinski materijal, postavljati kontejnere za potrebe gradilišta, podizati fasadne skele i ograde gradilišta za sanaciju i rekonstrukciju ili zaštitu od padanja dijelova fasada i obavljati slične radove u građevinske svrhe, na površini javne namjene i drugoj površini uz nju, bez rješenja Odjela.

 Rješenje iz stavka 1. ovog članka obvezno sadržava uvjete pod kojima se mogu obavljati radovi i koristiti dijelovi površine javne namjene, te elemente osiguranja koje korisnik mora dostaviti nadležnom Odjelu prije nego što započne s radovima.

 Korisnik je obvezan površinu javne namjene vratiti u prvobitno stanje. Ako korisnik to ne učini, dovođenje površine javne namjene u prvobitno stanje obavit će Odjel na teret korisnika.

Članak 31.

 Rješenje za korištenje površine iz članka 30. ove Odluke donosi, na zahtjev izvođača ili investitora radova, Odjel u skladu s propisima o sigurnosti prometa.

 Zahtjevu za izdavanje rješenja iz stavka 1. ovog članka podnositelj zahtjeva dužan je priložiti:

* skicu položaja i veličine tražene površine na koju se postavlja skela, kontejner ili gradilišna ograda izrađenu u mjerilu ili kotiranu;
* kopiju katastarskog plana u mjerilu 1:1000 s označenom površinom koja se želi koristiti;
* statistički proračun što ga je izradio ovlašteni projektant za građevinske skele i građevinske ograde;

 Rješenjem iz stavka 1. ovog članka odredit će se uvjeti, način i vrijeme korištenje površine javne namjene, osim u slučaju kad je Grad investitor radova ili su radovi od interesa za Grad Sisak.

 Korištenje površine javne namjene za smještaj građevnog materijala, za postavljanje građevinske skele ili građevinske ograde, te kontejnera za potrebe gradilišta odobrava se najdulje na vrijeme od 6 mjeseci uz mogućnost ponovnog produljenja ukoliko to radovi zahtijevaju.

 Visinu naknade za korištenje javne površine kojom upravlja Grad i neizgrađenoga građevinskog zemljišta u vlasništvu Grada određuje odlukom gradonačelnik.

 Zabranjeno je koristiti površinu javne namjene za radove iz članka 30. ove Odluke bez rješenja ili suprotno rješenju nadležnoga tijela.

Članak 32.

 Izvoditelj građevinskih radova dužan je osigurati nerasipanje zemlje, a drugi rastresiti materijal treba držati u sanducima i ogradama, ako radovi na istom mjestu traju duže od 24 sata.

 Miješanje betona i žbuke dopušteno je u posudama ili na limovima.

 Prolaz ispod skela mora se zaštititi protiv sipanja i padanja materijala zaštitnim krovom u visini od 2,5 metra ispod pločnika, a skelu treba izvesti tako da se ispod nje može prolaziti.

 Uz vodoravnu treba osigurati i okomitu zaštitu pročelja. Zaštitni krov prema ulici mora sezati 60 cm ispred pravca skele, a na svim otvorenim stranama mora biti ograđen punom ogradom visine od barem 60 cm.

 Ako zaštitni krov seže na kolnik ispod krova se mora ostaviti slobodno prostor u visini od najmanje 4,5 m i to tako da ne ugrožava sigurnost prometa.

 Ako se s radovima na objektu ne započne u roku od sedam dana od dana postavljanja građevinske skele, podnositelj zahtjeva dužan ju je odmah ukloniti.

 Ako se gradnja iz bilo kojeg razloga na duže vrijeme obustavi (više od 30 dana), podnositelj zahtjeva dužan je ukloniti skelu i drugi materijal s površine javne namjene.

 Ukoliko podnositelj zahtjeva ne postupi sukladno stavcima 6. i 7. ovoga članka, komunalni redar naredit će uklanjanje građevinske skele.

 Ukoliko podnositelj zahtjeva ne postupi po nalogu komunalnog redara, građevinska skela uklonit će se preko treće osobe na njegov trošak.

Članak 33.

 Prilikom izvođenja radova iz članka 32. ove Odluke izvoditelj je dužan poduzimati mjere sprečavanja onečišćenja površina:

1. čistiti površine javne namjene oko gradilišta od svih vrsta građevnih i drugih materijala, blata i

 slično, čije je taloženje na javnim površinama posljedica izvođenja radova,

2. čistiti ulične slivnike u neposrednoj blizini mjesta na kojima se radovi izvode,

3. deponirati građevinski materijal u okviru gradilišta tako da ne ometa promet i slobodno

 otjecanje vode te se materijal ne raznosi po javnim površinama.

Članak 34.

 Prije početka radova službenik nadležnog Odjela dužan je zapisnički u nazočnosti izvoditelja ili investitora radova utvrditi stanje površine javne namjene ili neizgrađenog građevinskog zemljišta koje će se koristiti.

 Izvođač radova je dužan, najkasnije 24 sata nakon završetka radova i uklanjanja opreme, obavijestiti komunalno redarstvo da mu zauzeta površina više nije potrebna.

 Nakon završetka radova izvođač radova je dužan zauzetu površinu ostaviti u stanju u kakvom je bila prije izvođenja radova.

 Komunalni redar pogledat će korištenu površinu javne namjene i ako utvrdi da postoji kakvo oštećenje, odnosno da nije u stanju u kakvom je bila prije izvođenja radova, naredit će izvođaču radova dovođenje korištene površine u prvobitno stanje u roku od 48 sati.

 Ukoliko izvođač radova ne postupi u roku iz stavka 3. ovoga članka, oštećenja na površini otkloniti će se preko treće osobe na njegov trošak.

Članak 35.

 Unutar javne zelene površine dozvoljeno je postavljanje električnih, telefonskih, vodovodnih, kanalizacijskih i plinskih vodova, na temelju odobrenja Odjela, uz obvezu izvoditelja radova da uspostavi prvobitno stanje javne zelene površine.

 Ako izvoditelj radova ne uspostavi prijašnje stanje u određenom roku, to će učiniti Odjel na teret izvoditelja radova.

Članak 36.

 Za iskrcaj ogrjeva te za piljenje i cijepanje drva prvenstveno se koristi vlastito zemljište.

 Privremeno se, za iskrcaj drva, može koristiti površina javne namjene na način da se ista neoštećuje i da se ne ometa promet. Iskrcana drva moraju se složiti okomito na rub kolnika, tako da se ne ruše.

 Drva se moraju ukloniti na području užeg centra grada u roku od 48 sata, na ostalom području u roku 5 dana, a javna površina mora se očistiti od piljevine i drugih otpadaka.

 Ukoliko vlasnik ne ukloni drva u roku iz prethodnog stavka ovog članka, Grad Sisak će ih ukloniti s javne površine i zadržati ista.

Članak 37.

 Ukrcaj i iskrcaj robe se prvenstveno obavlja na površinama koje nisu površine javne namjene. U opravdanim slučajevima, ukrcaj i iskrcaj robe može se privremeno obaviti i na površini javne namjene pod uvjetom da se ista ne oštećuje.

 U slučaju iz stavka 2. ovoga članka, roba se mora složiti tako da ne ometa promet i mora se odmah ukloniti.

Članak 38.

 Ako se na površini javne namjene održava javna priredba ili skup, organizator javne priredbe ili skupa dužan je u roku od 48 sati po završetku javne priredbe odnosno skupa očistiti površinu javne namjene i prilaz istoj.

Članak 39.

 Lokacije za prodaju na otvorenim prostorima (tržnice na malo, tržnice na veliko, prigodne prodaje, sajmovi, izložbe i sl.) kojima upravlja Grad određuje nadležno tijelo Grada sukladno propisima.

 Pravne i fizičke osobe mogu obavljati prodaju proizvoda na otvorenim prostorima u skladu s propisima kojima se uređuje obavljanje djelatnosti trgovine i ugostiteljstva te zakonom kojim se uređuje komunalno gospodarstvo.

Članak 40.

 Odredbe ove Odluke u dijelu kojim se propisuje komunalni red i mjere za njegovo provođenje na površinama javne namjene na odgovarajući se način primjenjuju i na zemljišta u vlasništvu Grada za gospodarske i druge svrhe.

1. **UVJETI KORIŠTENJA JAVNIH PARKIRALIŠTA, NERAZVRSTANIH CESTA I DRUGIH POVRŠINA JAVNE NAMJENE ZA PARKIRANJE VOZILA**

Članak 41.

 Javnim parkiralištem, u smislu ove Odluke, smatra se dio javno prometne površine namijenjen isključivo za parkiranje vozila i građevinski objekt namijenjen za parkiranje vozila (u daljnjem tekstu: javno parkiralište).

 Uvjeti korištenja javnih parkirališta uređuju se sukladno zakonu kojim se uređuje komunalno gospodarstvo i općim aktom Grada.

Članak 42.

 Uvjeti korištenja nerazvrstanih cesta na području Grada Siska uređuju se sukladno zakonu kojim se uređuju ceste te općem aktu Grada kojim se uređuju nerazvrstane ceste.

 Članak 43.

 Odredbe ove Odluke u dijelu kojim se propisuje komunalni red i mjere za njegovo provođenje na odgovarajući se način primjenjuju na javna parkirališta, nerazvrstane ceste i druge površine javne namjene za parkiranje vozila.

**V. ODRŽAVANJE ČISTOĆE I ČUVANJE POVRŠINA JAVNE NAMJENE**

Članak 44.

 Javne površine treba održavati tako da budu uredne i čiste te da služe svrsi za koju su namijenjene.

 Pod održavanjem čistoće i čuvanjem površina javne namjene, u smislu ove Odluke, smatra se:

- čišćenje površina javne namjene,

- određivanje mjera za čuvanje površina javne namjene.

Članak 45.

 Održavanje čistoće površina javne namjene osigurava Grad.

 Čišćenje površina javne namjene obavlja trgovačko društvo Komunalac Sisak d.o.o., Capraška 12, 44000 Sisak, OIB: 28236957305 temeljem Programa održavanja komunalne infrastrukture kojeg donosi Gradsko vijeće.

Članak 46.

 Standard održavanja čistoće površina javne namjene određuje Odjel.

 Izvanredno čišćenje površine javne namjene odredit će se kada zbog vremenskih nepogoda ili sličnih događaja površine javne namjene budu prekomjerno onečišćene te kada ih je iz drugih razloga potrebno izvanredno očistiti.

Članak 47.

 Redovito i izvanredno čišćenje javnih parkirališta za čije se korištenje plaća naknada osigurava pravna ili fizička osoba koja upravlja javnim parkiralištem.

Članak 48.

 Na površinama javne namjene postavljaju se košarice za otpad.

 Zabranjeno je postavljanje košarica za otpad na stup na kojem se nalazi prometni znak, uređaj javne rasvjete, stup za isticanje zastave, drveće te na drugim mjestima na kojima nagrđuju izgled okoliša ili ometaju promet.

 Postavljene košarice za otpad ne smiju se uništavati ili oštećivati.

Članak 49.

 Pravna ili fizička osoba koja obavlja djelatnost u objektu uz površinu javne namjene dužna je svakodnevno čistiti dio površine javne namjene koji se onečišćuje obavljanjem njene djelatnosti.

Članak 50.

 Na površini javne namjene nije dozvoljeno:

- odlagati građevinski materijal te građevinski i drugi krupni otpad bez odobrenja Odjela,

- izlagati slike, knjige, rabljene stvari, cvijeće, poljoprivredne i druge proizvode bez odobrenja Odjela,

- postavljati glazbene uređaje, uređaje za reprodukciju zvuka te uređaje za razglas i pojačanje zvuka

 bez odobrenja Odjela,

- postavljati predmete, naprave ili strojeve,

- koristiti dječje igralište i sprave za igru djece protivno njihovoj namjeni,

- popravljati motorna vozila (osim u opravdanim slučajevima) te obavljati druge obrtničke radove,

- prati osobe, životinje i motorna vozila ili ostale predmete na uređajima i objektima za javnu

 vodoopskrbu,

- izlijevati otpadne tekućine bilo koje vrste,

- pljuvati i obavljati nuždu,

- bacati reklamne letke bez odobrenja Odjela,

- paliti otpad,

- obavljati bilo kakve radnje kojima se onečišćuje ili oštećuje površina javne namjene.

Članak 51.

 Postavljanje plakata, oglasa i promidžbenog materijala dozvoljeno je samo na površinama i predmetima predviđenim za tu svrhu.

 Zabranjeno je lijepiti i postavljati plakate, oglase i promidžbeni materijal na stablima, potpornim zidovima i stupovima, pročeljima zgrada, telefonskim govornicama, čekaonicama javnog gradskog prijevoza, semaforima, automobilima parkiranim na površinama javne namjene, posudama za odlaganje otpada, ogradama i drugim sličnim mjestima.

 Zabranjeno je neovlašteno postavljati plakate, oglase i promidžbeni materijal na nekretninama u vlasništvu Grada određenim općim aktom Grada kojim se uređuje davanje na korištenje javnih površina i drugih nekretnina, privremenih objekata te reklamnih i oglasnih predmeta u vlasništvu Grada.

 Pravna ili fizička osoba koja postavi ili naruči postavljanje plakata, oglasa i promidžbenog materijala na nedozvoljenim mjestima kaznit će se prema odredbama ove Odluke.

Članak 52.

 Na površini javne namjene nije dozvoljeno ostavljati motorna i druga vozila u nevoznom stanju (bez registarskih oznaka ili neregistrirana), te razne uređaje i njihove dijelove.

 Komunalni redar naredit će vlasniku vozila iz stavka 1. ovog članka da u roku od tri dana ukloni vozilo s javne površine.

 Ako komunalni redar ne sazna tko je vlasnik vozila iz stavka 1. ovog članka, ostavit će na vozilu obavijest vlasniku da ga ukloni s javne površine u roku od tri dana.

 Ako vlasnik vozila ne postupi po nalogu komunalnog redara, vozilo će biti uklonjeno preko treće osobe na njegov trošak.

 Prisilno uklonjeno vozilo odvozi se na odgovarajuće odlagalište o čemu je komunalno redarstvo dužno obavijestiti vlasnika. Ako vlasnik ne preuzme vozilo u roku od osam dana od primitka obavijesti i ne podmiri troškove uklanjanja i čuvanja (skladištenja) vozila, vozilo će biti prodano na javnoj dražbi.

Članak 53.

 Radi zaštite javne zelene površine, nije dozvoljeno:

- rezati i skidati grane i vrhove s ukrasnog drveća i grmlja,

- guliti koru stabala, zasijecati, zarezivati, savijati, trgati, zabadati noževe, zabijati čavle, stavljati

 plakate i sl., bušiti, gaziti te na drugi način oštećivati drveće, grmlje i živicu,

- penjati se po drveću,

- neovlašteno skidati plodove s drveća i grmlja, trgati i brati cvijeće, vaditi cvjetne i travnate

 busenove te kidati grane s grmlja i drveća,

- neovlašteno sakupljati i odnositi suho granje, kore ili listnice,

- gaziti, hodati, igrati se i ležati po uređenom travnjaku,

- kopati i odnositi zemlju, humus i bilje,

- bacati otpad, piljevinu, pepeo, odrezano šiblje i grane,

- dovoditi i puštati životinje,

- oštećivati, prljati, zagađivati i onesposobljavati opremu postavljenu na javnoj zelenoj površini,

- puštati otpadne vode, kiseline, motorna ulja i slično,

- na bilo koji način zagađivati javnu zelenu površinu,

- voziti se biciklom, motorom, automobilom, gurati biciklu ili slično vozilo, kolica za teret (osim ako se takva

 vozila kreću u svrhu održavanja javne zelene površine) te parkirati na javnoj zelenoj površini,

- ložiti vatru i potpaljivati stabla,

- prati vozila,

- hvatati i uznemiravati ptice i ostale životinje.

Članak 54.

 Ako investitor ili izvoditelj građevinskih radova prilikom izgradnje novih i rekonstrukcije postojećih objekata te postavljanja naprave, uređaja i instalacija, uništi ili ošteti postojeću zelenu površinu, obvezan je nadoknaditi puni iznos troškova za vraćanje oštećene i uništene zelene površine u prvobitno stanje.

 Otklanjanje svih oštećenja i ponovno uređenje zelene površine obavlja Odjel na teret osobe iz stavka 1. ovoga članka.

Članak 55.

 Osoba koja namjerno ili iz nepažnje počini štetu na javnoj zelenoj površini obvezna je počinjenu štetu nadoknaditi.

 Šteta se procjenjuje prema hortikulturnoj vrijednosti biljne vrste određene cjenikom, kojeg donosi Odjel.

Članak 56.

 Na javnoj zelenoj površini namijenjenoj široj upotrebi na vidnom mjestu mora biti istaknuta ploča koja sadrži odredbe o održavanju reda, čistoće, zaštite i ostalom.

Članak 57.

 Na svim površinama javne namjene zabranjeno je konzumiranje alkoholnih pića.

 Iznimno od odredbe stavka 1. ovoga članka, kada se površine javne namjene koriste temeljem odobrenja Odjela sukladno općem aktu kojim se uređuje davanje na korištenje javnih površina i drugih nekretnina, privremenih objekata te reklamnih i oglasnih predmeta u vlasništvu Grada ili prilikom organiziranja prigodnih manifestacija, konzumiranje alkoholnih pića na tim javnim površinama je dopušteno.

**VI. PRIKUPLJANJE, ODVOZ I POSTUPANJE SA PRIKUPLJENIM KOMUNALNIM**

**OTPADOM**

 Članak 58.

 Pod komunalnim otpadom, u smislu ove Odluke, razumijeva se miješani komunalni otpad, biorazgradivi komunalni otpad te krupni (glomazni) otpad koji nastaje u kućanstvu (kućanski aparati, pokućstvo, sanitarni uređaji i slično).

Članak 59.

 Na području Grada javnu uslugu prikupljanja komunalnog otpada pruža trgovačko društvo Gospodarenje otpadom Sisak d.o.o., Trg Josipa Mađerića 1, 44000 Sisak, OIB: 25388753075 sukladno zakonu kojim se uređuje održivo gospodarenje otpadom, općem aktu Grada kojim se uređuje način pružanja javne usluge prikupljanja miješanog komunalnog otpada i biorazgradivog komunalnog otpada te usluga povezanih s javnom uslugom na području grada Siska te općem aktu Grada o dodjeli obavljanja javne usluge prikupljanja miješanog komunalnog otpada i biorazgradivog komunalnog otpada te usluga povezanih s javnom uslugom na području grada Siska.

Članak 60.

 Korisnik javne usluge prikupljanja komunalnog otpada (u daljnjem tekstu: Korisnik) je pravna ili fizička osoba koja je vlasnik nekretnine, odnosno posebnog dijela nekretnine i korisnik nekretnine, odnosno posebnog dijela nekretnine kada je vlasnik nekretnine, odnosno posebnog dijela nekretnine obvezu plaćanja ugovorom prenio na korisnika i o tome obavijestio Gospodarenje otpadom Sisak d.o.o..

 Korisnik je obvezan:

- koristiti javnu uslugu prikupljanja komunalnog otpada i predati komunalni otpad trgovačkom društvu

 Gospodarenje otpadom Sisak d.o.o. na području na kojem se nalazi nekretnina Korisnika,

- osigurati o svome trošku propisni smještaj spremnika za komunalni otpad,

- odlagati komunalni otpad isključivo u odgovarajuće spremnike za otpad, na za to predviđena mjesta, sukladno vrsti otpada i namjeni spremnika, poštujući pritom pravila o odvojenom prikupljanju različite vrste komunalnog otpada te pravila sustava prikupljanja komunalnog otpada iz općeg akta Grada kojim se uređuje način pružanja javne usluge prikupljanja miješanog komunalnog otpada i biorazgradivog komunalnog otpada te usluga povezanih s javnom uslugom na području grada Siska,

- iz komunalnog otpada izdvojiti papir, staklo, plastiku, metal i drugi korisni otpad (u daljnjem tekstu: reciklabilni otpad),

- predavati reciklabilni otpad, problematični otpad i krupni (glomazni) otpad odvojeno od ostalog komunalnog otpada te u svemu postupati s komunalnim otpadom na način određen zakonom kojim se uređuje održivo gospodarenje otpadom i općim aktom Grada kojim se uređuje način pružanja javne usluge prikupljanja miješanog komunalnog otpada i biorazgradivog komunalnog otpada te usluga povezanih s javnom uslugom na području grada Siska te ovom Odlukom.

Članak 61.

 Gospodarenje otpadom Sisak d.o.o. je obvezan:

- pružati javnu uslugu prikupljanja komunalnog otpada u skladu s utvrđenim rasporedom te primjenjivim

 standardima propisanim za obavljanje djelatnosti,

- upoznati Korisnike sa Programom odvoza otpada,

- osigurati Korisniku odgovarajući spremnik za komunalni otpad (u daljnjem tekstu: spremnik), označiti

 spremnik oznakom,

- preuzeti sadržaj spremnika od Korisnika,

- redovito odvoziti komunalni otpad na način utvrđen Programom odvoza otpada,

- odgovarati za sigurnost, redovitost i kvalitetu javne usluge prikupljanja komunalnog otpada,

- prilikom pružanja javne usluge prikupljanja komunalnog otpada poduzimati mjere zaštite površina javne namjene, higijenske i sanitarne mjere te pridržavati se propisa o održivom gospodarenju otpadom i zaštiti okoliša te u svemu postupati s komunalnom otpadom u skladu sa zakonom kojim se uređuje održivo gospodarenje otpadom i općim aktom Grada kojim se uređuje način pružanja javne usluge prikupljanja miješanog komunalnog otpada i biorazgradivog komunalnog otpada te usluga povezanih s javnom uslugom na području grada Siska te ovom Odlukom.

Članak 62.

 Spremnici se moraju postaviti i označiti u svemu sukladno općem aktu Grada kojim se uređuje način pružanja javne usluge prikupljanja miješanog komunalnog otpada i biorazgradivog komunalnog otpada te usluga povezanih s javnom uslugom na području grada Siska.

 Mjesto za postavljanje spremnika na površini javne namjene određuje Upravni odjel za upravne, imovinsko pravne i opće poslove sukladno odredbama općeg akta Grada kojim se propisuju uvjeti za postavljanje predmeta i privremenih objekata.

 Spremnici na površini javne namjene moraju se smjestiti tako da ne ugrožavaju sigurnost prometa, da su na strminama osigurani od pomicanja i da su dostupni specijalnom vozilu za odvoz otpada.

Članak 63.

 Zabranjeno je oštećivati spremnike, po njima crtati i/ili pisati te ih premještati s obilježenog mjesta.

Članak 64.

 Nije dozvoljeno parkiranje vozila na način da se onemogućuje pristup specijalnom vozilu za odvoz otpada ili onemogućuje odvoz otpada na drugi način.

**VII. UKLANJANJE SNIJEGA I LEDA**

Članak 65.

 Uklanjanje snijega i leda s površine javne namjene obavlja trgovačko društvo u čijoj su nadležnosti poslovi održavanja te površine javne namjene, izuzev s površina javne namjene za koje je ovom Odlukom drugačije određeno.

Članak 66.

 Dio nogostupa koji se nalazi ispred stambenog ili poslovnog objekta dužan je čistiti od leda i snijega vlasnik ili korisnik tog objekta, na način da se uklanjanjem ili posipanjem solju ili pijeskom osigura siguran i nesmetan prolaz pješaka.

 Uklanjanje snijega i leda s kolodvora, javnih parkirališta na kojima se plaća naknada, tržnica na malo, pješačkih staza i drugih pješačkih površina na groblju i auto taxi stajališta, obveza je pravnih i fizičkih osoba koje koriste taj prostor za obavljanje djelatnosti.

 O uklanjanju snijega i leda s nogostupa uz privremeni objekt dužan je brinuti se vlasnik odnosno korisnik privremenog objekta.

 Pravna ili fizička osoba koja obavlja uklanjanje snijega i leda s površine javne namjene dužna je osigurati da se materijal kojim je posipana površina javne namjene ukloni u roku od osam dana od otapanja snijega ili leda.

**VIII. UKLANJANJE PROTUPRAVNO POSTAVLJENIH PREDMETA**

Članak 67.

 Predmeti, oprema i uređaji postavljeni suprotno odredbama ove Odluke smatraju se protupravno postavljenim predmetima, uređajima i opremom.

 Komunalni redar rješenjem će naložiti uklanjanje predmeta, uređaja i opreme iz stavka 1. ovoga članka, osim predmeta, uređaja i opreme za čije je uklanjanje propisana nadležnost drugog.

 Ako vlasnik predmeta predmet ne ukloni u roku određenom rješenjem, komunalni redar organizirat će uklanjanje predmeta na trošak vlasnika.

 Ako je vlasnik predmeta nepoznat, uklanjanje će se izvršiti na trošak Grada, a predmet će se odložiti u javno skladište.

**IX. MJERE ZA PROVOĐENJE KOMUNALNOG REDA**

Članak 68.

 Nadzor nad provedbom ove Odluke provodi Odjel.

 Komunalni redari poslove nadzora obavljaju sukladno zakonu kojim se uređuje komunalno gospodarstvo, posebnim propisima i ovoj Odluci.

 Komunalni redar u obavljanju službene dužnosti nosi službenu odoru i ima službenu iskaznicu.

 Izgled službene odore te izgled i sadržaj službene iskaznice komunalnog redara propisuje Gradsko vijeće odlukom.

Članak 69.

 U provedbi nadzora nad ovom Odlukom komunalni redar ovlašten je:

- zatražiti i pregledati isprave (osobna iskaznica, putovnica, izvod iz sudskog registra i slično) na temelju kojih se može utvrditi identitet stranke odnosno zakonskog zastupnika stranke, kao i drugih osoba nazočnih prilikom nadzora,

- uzimati izjave od odgovornih osoba radi pribavljanja dokaza o činjenicama koje se ne mogu izravno utvrditi kao i od drugih osoba nazočnih prilikom nadzora,

- zatražiti pisanim putem od stranke točne i potpune podatke i dokumentaciju potrebnu u nadzoru,

- prikupljati dokaze i utvrđivati činjenično stanje na vizualni i drugi odgovarajući način (fotografiranjem, snimanjem kamerom, videozapisom i slično),

- obavljati i druge radnje u svrhu provedbe nadzora,

- rješenjem ili na drugi propisani način narediti fizičkim i pravnim osobama mjere za održavanje komunalnog reda propisane ovom Odlukom odnosno druge mjere propisane zakonom,

- predložiti izdavanje obveznog prekršajnog naloga,

- naplatiti novčanu kaznu na mjestu počinjenja prekršaja od počinitelja.

Članak 70.

 Javnopravno tijelo te fizička i pravna osoba dužni su komunalnom redaru omogućiti nesmetano obavljanje nadzora, a poglavito pristup do prostorija objekta, naprava i uređaja, dati osobne podatke te pružiti druga potrebna obavještenja o predmetu uredovanja.

 Odjel je ovlašten zatražiti pomoć policije ako se prilikom izvršenja rješenja pruži otpor ili se otpor osnovano očekuje.

**X. KAZNENE ODREDBE**

Članak 71.

 Novčanom kaznom u iznosu od 10.000,00 kuna kaznit će se za prekršaj pravna osoba koja obavlja komunalnu djelatnost ako:

1. ne održava objekte i uređaje javne rasvjete u stanju funkcionalne sposobnosti (članak 19. Odluke),
2. ne održava u stanju funkcionalne sposobnosti klupe, košarice za otpad, opremu dječjih igrališta, javne satove, stajališta javnog gradskog prijevoza, fontane, vodoskoke, spomenike i skulpture, orijentacijske planove grada i druge slične predmete ili objekte koji predstavljaju urbanu opremu (članak 22. stavak 1. Odluke),
3. ne održava stajališta javnog gradskog prijevoza (članak 24. stavak 2. Odluke),
4. postupi suprotno odredbi članka 25. Odluke,
5. ne održava redovito javne zelene površine sukladno članku 28. ove Odluke (članak 29. Odluke),
6. ne osigura Korisniku odgovarajući spremnik i ne označi ga oznakom (članak 61. stavak 1. alineja 3. i 4. Odluke),
7. prilikom pružanja javne usluge prikupljanja komunalnog otpada ne poduzima mjere zaštite površina javne namjene, higijenske i sanitarne mjere te se ne pridržava propisa o održivom gospodarenju otpadom i zaštiti okoliša (članak 61. stavak 1. alineja 7. Odluke),
8. spremnike smjesti izvan odobrenih mjesta (članak 62. stavak 2. Odluke),

9. u roku od osam dana ne ukloni materijal kojim je posipana zaleđena površina javne namjene (članak 66. stavak 4. Odluke).

 Novčanom kaznom u iznosu od 2.000,00 kuna kaznit će se i odgovorna osoba u pravnoj osobi koja učini prekršaj iz stavka 1. ovoga članka.

 Novčanom kaznom u iznosu od 5.000,00 kuna kaznit će se fizička osoba obrtnik i osoba koja obavlja drugu samostalnu djelatnost koja učini prekršaj iz stavka 1. ovoga članka.

 Novčanom kaznom u iznosu od 1.000,00 kuna kaznit će se fizička osoba koja učini prekršaj iz stavka 1. ovoga članka.

Članak 72.

 Novčanom kaznom u iznosu od 5.000,00 kuna kaznit će se za prekršaj pravna osoba ako:

1. crta, šara ili na drugi način prlja ili nagrđuje vanjske dijelove zgrade (članak 11. Odluke),
2. bez odobrenja koristi uređaje javne rasvjete za postavljanje predmeta čija je svrha isticanje reklamnih poruka (članak 20. Odluke),
3. ošteti rasvjetna tijela i uređaje javne rasvjete (članak 21. Odluke),
4. urbanu opremu iz članka 22. stavka 1. Odluke uništi, ošteti ili je uprlja ili nagrdi (članak 22. stavak 2. Odluke),
5. bez odobrenja Odjela na površini javne namjene iskrcava, smješta i ukrcava građevinski materijal, podiže skele i obavlja slične radove u građevinske svrhe (članak 30. stavak 1. Odluke),
6. površinu javne namjene ne dovede u prvobitno stanje (članak 30. stavak 3. Odluke),
7. ne poduzme mjere sprječavanja onečišćenja površina (članak 33. Odluke)
8. bez odobrenja Odjela unutar javne zelene površine postavlja električne, telefonske, vodovodne, kanalizacijske i plinske vodove, odnosno ako ne uspostavi prvobitno stanje javne zelene površine u određenom roku (članak 35. stavci 1. i 2. Odluke),
9. kao organizator javne priredbe ili skupa u roku od 48 sati po završetku javne priredbe, odnosno skupa ne očisti površinu javne namjene (članak 38. Odluke),
10. ne osigurava redovito i izvanredno čišćenje javnih parkirališta za čije se korištenje plaća naknada (članak 47. Odluke),
11. svakodnevno ne čisti dio površine javne namjene koji se onečišćuje obavljanjem djelatnosti u njenom objektu uz površinu javne namjene (članak 49. Odluke),
12. se ne pridržava odredbe članka 50. Odluke,
13. postavi ili naruči postavljanje plakata, oglasa i promidžbenog materijala na zabranjenim mjestima (članak 51. stavak 2. Odluke),
14. neovlašteno postavi ili naruči postavljanje plakata, oglasa i promidžbenog materijala na nekretninama u vlasništvu Grada određenim općim aktom kojim se propisuje davanje na korištenje javnih površina i drugih nekretnina, privremenih objekata te reklamnih i oglasnih predmeta (članak 51. stavak 3. Odluke),
15. na površini javne namjene ostavi motorno i drugo vozilo u nevoznom stanju (bez registarskih oznaka ili neregistrirano) te razne uređaje i njihove dijelove (članak 52. Odluke),
16. se ne pridržava odredbe članka 53. Odluke,
17. odbije koristiti javnu uslugu prikupljanja komunalnog otpada i predati komunalni otpad Davatelju usluge na području na kojem se nalazi nekretnina Korisnika (članak 60. stavak 2. alineja 1. Odluke),
18. s otpadom postupa suprotno odredbama članka 60. stavka 2. alineja 3. i 4. ove Odluke,

 Novčanom kaznom u iznosu od 1.000,00 kuna kaznit će se i odgovorna osoba u pravnoj osobi koja

učini prekršaj iz stavka 1. ovoga članka.

 Novčanom kaznom u iznosu od 5.000,00 kuna kaznit će se fizička osoba obrtnik i osoba koja obavlja drugu samostalnu djelatnost koja učini prekršaj iz stavka 1. ovoga članka.

 Novčanom kaznom u iznosu od 1.000,00 kuna kaznit će se fizička osoba koja učini prekršaj iz stavka 1. ovoga članka.

Članak 73.

 Novčanom kaznom u iznosu od 5.000,00 kuna kaznit će se za prekršaj pravna osoba ako:

1. predmete iz članka 5. stavka 2. ove Odluke ne održava urednima, čistima i u stanju funkcionalne

sposobnosti (članak 5. stavak 3. Odluke),

1. ne obilježi zgradu kućnim brojem (članak 9. stavak 4. Odluke),
2. vanjske dijelove zgrade ne održava urednima i čistima (članak 10. stavak 1. Odluke),
3. na pročeljima zgrada, prozorima, balkonima, ogradama i drugim dijelovima zgrada koji su okrenuti prema javnoj prometnoj površini, vješa ili izlaže rublje, posteljinu, tepihe ili druge predmete koji nagrđuju vanjski izgled zgrade (članak 10. stavak 2. Odluke),
4. posudu s cvijećem izvan gabarita zgrade ne osigura od pada i ne spriječi izlijevanje vode na prolaznike

 prilikom zalijevanja cvijeća (članak 10. stavak 3. Odluke),

1. vanjske uređaje i opremu izvan gabarita zgrade ne postavi tako da ne ometa pješački promet i preglednost u

 cestovnom prometu (članak 10. stavak 6. Odluke),

1. ne održava i ne uređuje okućnicu stambene zgrade, odnosno okoliš poslovnog prostora i građevinsko

 zemljište te ogradu do površine javne namjene tako da ne ometa korištenje te površine (članak 12. stavci

 1. i 2. Odluke),

1. na nekretninama vidljivim s površine javne namjene uskladištava i odlaže građevinski i drugi krupni

 otpad te razni materijal (drva, ugljen, otpadno drvo, željezo, lim i slično), (članak 12. stavak 4. Odluke),

1. ne podrezuje zelenilo na okućnici i građevinskom zemljištu koje svojim granama prelazi na javno

 prometnu površinu tako da ometa prolaz pješaka i vozila, preglednost prometa i prometne signalizacije i

 javne rasvjete (članak 12. stavak 5. Odluke),

1. izlog u poslovnom prostoru ne održava urednim i čistim te ga ne osvijetli i primjereno dekorira (članak 15. stavak 1. Odluke),
2. postupi protivno članku 14. Odluke,
3. postupi protivno članku 16. Odluke,
4. zastave, prigodne natpise i ukrase postavljene na zgradu i druga namjenska mjesta ne ukloni u roku od

 24 sata nakon prestanka prigode radi koje su postavljeni (članak 17.Odluke),

1. na površinu javne namjene postavi posudu s ukrasnim biljem bez odobrenja Odjela (članak 28. stavak 1.

 Odluke),

1. ne održava i ne obnavlja posudu s ukrasnim biljem postavljenu uz odobrenje na površinu javne namjene

 (članak 28. stavak 2. Odluke),

1. površinu javne namjene koristi za iskrcaj i smještaj drva i ogrjeva suprotno odredbama članka 36.

 Odluke,

1. površinu javne namjene koristi za ukrcaj i iskrcaj robe suprotno odredbama članka 37. Odluke.
2. oštećuje spremnike, po njima po njima crta i/ili piše ili ih premješta s obilježenog mjesta (članak 63.

 Odluke),

1. parkira vozilo na način da onemogućuje pristup specijalnom vozilu za odvoz otpada ili onemogući odvoz

 otpada na drugi način (članak 64. Odluke),

1. ne čisti snijeg i led sukladno odredbama članka 66. Odluke,
2. ne omogući komunalnom redaru nesmetano obavljanje nadzora (članak 70. stavak 1. Odluke).

 Novčanom kaznom u iznosu od 1000,00 kuna kaznit će se i odgovorna osoba u pravnoj osobi koja učini prekršaj iz stavka 1. ovoga članka.

 Novčanom kaznom u iznosu od 1.000,00 kuna kaznit će se fizička osoba obrtnik i osoba koja obavlja drugu samostalnu djelatnost koja učini prekršaj iz stavka 1. ovoga članka.

 Novčanom kaznom u iznosu od 500,00 kuna kaznit će se fizička osoba koja učini prekršaj iz stavka 1. ovoga članka.

Članak 74

 Novčanom kaznom u iznosu od 500,00 kn kaznit će se za prekršaj fizička osoba ako na površinama javne namjene konzumira alkoholna pića (članak 57. stavak 1. Odluke).

**XI. PRIJELAZNE I ZAVRŠNE ODREDBE**

Članak 75.

 Gradsko vijeće donijeti će odluku iz članka 68. stavka 4. ove Odluke u roku od 6 mjeseci od dana stupanja na snagu ove Odluke.

Članak 76.

 Postupci započeti po odredbama Odluke o komunalnom redu ("Službeni glasnik Sisačko-moslavačke županije, broj 24/10 i 6/16) dovršiti će se prema odredbama ove Odluke.

Članak 77.

 Danom stupanja na snagu ove Odluke prestaje važiti Odluka o komunalnom redu ("Službeni glasnik Sisačko-moslavačke županije”, broj 24/10 i 6/16.

Članak 78.

 Ova Odluka stupa na snagu osmog dana od dana objave u “Službenom glasniku Sisačko-moslavačke županije”.

KLASA:

URBROJ:

Sisak, 2019. PREDSJEDNICA

 Ivana Krčelić, v.r.